TikTok

TikTok je mobilná aplikácia a sociálna sieť od 13 rokov na vytváranie a zdieľanie krátkych videí. Aplikáciu vyvíja čínska spoločnosť ByteDance. Na čínskom trhu je aplikácia pod názvom Douyin (po čínsky 抖音, slovenský prepis "tou-jin)". Aplikácia umožňuje používateľom vytvárať krátke videoklipy s dĺžkou až 15 sekúnd a krátke videá v rozsahu 3 s10 minút. Do videí môže používateľ pridať hudbu a rôzne filtre. Človek točiaci na túto sociálnu sieť sa nazýva Tiktoker a získava followerov. 
História.
V novembri 2017 kúpila spoločnosť ByteDance firmu musical.ly so sídlom v Šanghaji, ktorá prevádzkovala obdobnú aplikáciu cielenú na americký trh. Základňa používateľov tejto aplikácie sa zlúčila do vlastnej aplikácie Douyin, z čoho sa stal základ na expandovanie spojenej aplikácie na západný trh pod názvom TikTok.
V októbri 2018 sa stala najúspešnejšou aplikáciou v Spojených štátoch amerických. Od roku 2018 je k dispozícii na viac ako 150 trhoch a v 39 jazykoch. Aplikáciu používa mesačne viac ako pol miliardy ľudí na celom svete. V Indonézii bola v júli 2018 na týždeň aplikácia zablokovaná kvôli nevhodnému obsahu. Zablokovanie sa zrušilo až po prísľube posilnenia ochranných mechanizmov.
Vlastnosti služby.
Všetky zakladané profily sú verejné.&lt;ref name="lupa.cz/clanky/facebook-se-tiktoku-boji-marketeri-a-rodice-by-meli-tez"&gt;&lt;/ref&gt; Aplikácia poskytuje videá z „okolia“ aj bez toho, aby mal používateľ založený účet.
Štruktúra používateľov.
V roku 2019 bolo 66 % používateľov mladších ako 30 rokov a v Česku na začiatku daného roka používalo aplikáciu 28,48 % detí.
TikTok ako bezpečnostná hrozba.
India.
India, kde si TikTok stiahlo 660 miliónov ľudí, túto aplikáciu zakázala spolu s radom ďalších čínskych aplikácií ako Wech, Helo a UC Browser, ktoré vyhodnotila ako bezpečnostnú hrozbu pre suverenitu a integritu štátu. Tento krok podporil minister zahraničných vecí USA a uviedol, že by sa sám nebránil tomu, aby USA pristúpilo k podobnému kroku. V roku 2019 odborníci z izraelskej bezpečnostnej firmy Check Point uviedli, že v aplikácii našli chyby, ktoré by mohli útočníkom umožniť prístup k osobným údajom. Nová verzia iOS spoločnosti Apple odhalila, že TikTok tajne sleduje milióny iPhonov bez ich vedomia a pristupuje k obsahu schránok každých niekoľko sekúnd, aj keď aplikácia beží len na pozadí.
USA.
Americký prezident Donald Trump v roku 2020 oznámil, že zvažuje zákaz TikToku na území Spojených štátov. Keďže v USA TikTok používa odhadom vyše 100 miliónov ľudí, považoval Trump túto aplikáciu za bezpečnostné riziko a bál sa zneužitia osobných údajov amerických občanov čínskou vládou. Dňa 6. augusta 2020 Trump zakázal americkým spoločnostiam obchodovať s čínskou spoločnosťou ByteDance, ktorá TikTok prevádzkuje a 14. augusta 2020 vydal nariadenie, kde spoločnosti ByteDance dáva 90 dní na predaj dát a aktív, ktoré boli spoločnosťou nazhromaždené v USA. O odkúpenie časti TikToku uvažovala spoločnosť Microsoft prípadne Twitter a Trump povedal, že ak nedôjde k dohode do 15. septembra 2020, aplikáciu zakáže. K takejto dohode nedošlo a aj napriek tomu, že sa spoločnosť Oracle stala operačným partnerom a mala by tak mať namiesto čínskej spoločnosti ByteDance pod kontrolou údaje amerických občanov, Trump nariadil, že všetky internetové obchody s aplikáciami (App Store a Google Play) musia TikTok a ďalšiu čínsku aplikáciu WeChat zo svojich obchodov stiahnuť. A od 12. novembra 2020 nebudú môcť americké spoločnosti poskytovať služby a internetový hosting pre TikTok a aplikácia by tak mala v USA definitívne skončiť. Trump však nevylúčil, že dovtedy by mohlo dôjsť k inej dohode.